CELEX: 32020D1508
Language: hu
Date: 2020-10-12 00:00:00
Title: A Tanács (EU) 2020/1508 határozata (2020. október 12.) a belvízi hajózási szabványok kidolgozásáért felelős európai bizottságban (CESNI) és a Rajnai Hajózási Központi Bizottságban (CCNR) a belvízi hajókra vonatkozó műszaki követelményekkel kapcsolatos szabványok elfogadása tekintetében az Európai Unió nevében képviselendő álláspontról

2020.10.19.   
               
               
                  HU
               
               
                  Az Európai Unió Hivatalos Lapja
               
               
                  L 345/6
               
            
         A TANÁCS (EU) 2020/1508 HATÁROZATA
         (2020. október 12.)
         a belvízi hajózási szabványok kidolgozásáért felelős európai bizottságban (CESNI) és a Rajnai Hajózási Központi Bizottságban (CCNR) a belvízi hajókra vonatkozó műszaki követelményekkel kapcsolatos szabványok elfogadása tekintetében az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikke (1) bekezdésére, összefüggésben 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az 1868. október 17-i felülvizsgált rajnai hajózási egyezmény, amelyet a felülvizsgált rajnai hajózási egyezmény módosításáról szóló, 1963. november 20-án elfogadott egyezmény módosított, 1967. április 14-én lépett hatályba.
                  
               
                     (2)
                  
                  
                     Az említett egyezmény értelmében a Rajnai Hajózási Központi Bizottság (CCNR) a belvízi hajókra vonatkozó műszaki követelményeket fogadhat el.
                  
               
                     (3)
                  
                  
                     A belvízi hajózási ágazatban az uniós intézkedéseknek az egységesség biztosítására kell irányulniuk az Unióban alkalmazandó, a belvizi hajókra vonatkozó műszaki követelmények kialakításakor.
                  
               
                     (4)
                  
                  
                     A belvízi hajózási szabványok kidolgozásáért felelős európai bizottságot (CESNI) 2015. június 3-án hozták létre a CCNR keretében annak érdekében, hogy a belvízi hajózásra vonatkozó műszaki szabványokat dolgozzon ki különböző területeken, különösen a hajókat, az információtechnológiát és a legénységet illetően.
                  
               
                     (5)
                  
                  
                     A belvízi utakon történő hatékony közlekedés érdekében fontos, hogy a hajókra vonatkozó műszaki követelmények összeegyeztethetők és az Európa-szerte eltérő jogi szabályozások által megengedett lehető legnagyobb mértékben harmonizáltak legyenek. Így különösen, azon tagállamoknak, amelyek a CCNR-nek is tagjai, támogatniuk kell a CCNR-szabályoknak az Unióban alkalmazott szabályokkal történő harmonizálását célzó határozatokat.
                  
               
                     (6)
                  
                  
                     2020. október 13-i ülésén a CESNI várhatóan elfogadja a belvízi hajókra vonatkozó műszaki követelmények megállapításáról szóló 2021/1 számú európai szabványt (a továbbiakban: ES-TRIN szabvány) és az azt kiegészítő, a belvízi hajózásban alkalmazott automatikus azonosító rendszer 2021/3.0 számú vizsgálati szabványát.
                  
               
                     (7)
                  
                  
                     A 2021/1 számú ES-TRIN szabvány megállapítja a belvízi hajók biztonságának garantálásához szükséges egységes műszaki követelményeket. A szabvány a következőket tartalmazza: rendelkezések a hajógyártást, a belvízi hajók felszerelését és berendezését illetően; különös rendelkezések egyes hajókategóriákat – így például a személyhajókat, tolt kötelékeket és konténerszállító hajókat – illetően; rendelkezések az automatikus hajóazonosítási rendszer berendezését illetően; rendelkezések a hajók azonosítását illetően; egy hajóbizonyítvány- és nyilvántartásminta;, átmeneti rendelkezések; és utasítások a műszaki szabvány alkalmazására vonatkozóan. A belvízi hajózásban alkalmazott automatikus azonosító rendszer 2021/3.0 számú vizsgálati szabványa meghatározza a belvízi közlekedésben alkalmazott automatikus azonosító rendszer fedélzeti berendezésére vonatkozó működési és teljesítménykövetelményeket, vizsgálati módszereket és elvárt vizsgálati eredményeket.
                  
               
                     (8)
                  
                  
                     Helyénvaló meghatározni az Unió nevében a CESNI-ben képviselendő álláspontot, mivel a 2021/1 számú ES-TRIN szabvány képes lesz döntően befolyásolni az uniós jog, nevezetesen az (EU) 2016/1629 európai parlamenti és tanácsi irányelv (1) tartalmát. Ezen irányelv II. melléklete hivatkozik a vízi járművekre vonatkozó azon műszaki követelményekre, amelyeket az ES-TRIN 2019/1 szabvány tartalmaz. A Bizottság felhatalmazást kap arra, hogy az ES-TRIN szabvány legfrissebb változatára tekintettel naprakésszé tegye ezen hivatkozást, és meghatározza alkalmazásának kezdőnapját.
                  
               
                     (9)
                  
                  
                     Továbbá a 2020. december 3-i ülésén a CCNR várhatóan elfogad egy állásfoglalást, amely módosítja a CCNR-szabályzatokat annak érdekében, hogy azok tartalmazzanak hivatkozást a 2021/1 számú ES-TRIN szabványra és a belvízi hajózásban alkalmazott automatikus azonosító rendszer 2021/3.0 számú vizsgálati szabványára. Ezért helyénvaló meghatározni az Unió nevében a CCNR-ben képviselendő álláspontot is.
                  
               
                     (10)
                  
                  
                     Az Unió nem tagja sem a CCNR-nek, sem a CESNI-nek. Az említett testületekben az Unió álláspontját ezért azon tagállamoknak kell – az Unió érdekében közösen eljárva – képviselniük, amelyek tagjai e testületeknek,
                  
               ELFOGADTA EZT A HATÁROZATOT:
         
            1. cikk
            
               (1)   A belvízi hajózási szabványok kidolgozásáért felelős európai bizottság (CESNI) 2020. október 13-i ülésén az Unió nevében képviselendő álláspont az, hogy egyet kell érteni a belvízi hajókra vonatkozó műszaki követelmények megállapításáról szóló 2021/1 számú európai szabványnak (a továbbiakban: ES-TRIN szabvány) és az azt kiegészítő, a belvízi hajózásban alkalmazott automatikus azonosító rendszer 2021/3.0 számú vizsgálati szabványának az elfogadásával.
            
            
               (2)   A Rajnai Hajózási Központi Bizottság (CCNR) plenáris ülésén, amelyen a belvízi hajókra vonatkozó műszaki követelményekről döntenek, az Unió nevében képviselendő álláspont az, hogy támogatni kell a műszaki követelményeknek a 2021/1 számú ES-TRIN szabványban és az azt kiegészítő, a belvízi hajózásban alkalmazott automatikus azonosító rendszer 2021/3.0 számú vizsgálati szabványában foglaltakkal történő összehangolását célzó valamennyi javaslatot.
            
         
         
            2. cikk
            
               (1)   Az Uniónak az 1. cikk (1) bekezdésében meghatározottak szerinti álláspontját azon tagállamok képviselik – az Unió érdekében közösen eljárva –, amelyek tagjai a CESNI-nek.
            
            
               (2)   Az Uniónak az 1. cikk (2) bekezdésében meghatározottak szerinti álláspontját azon tagállamok képviselik – az Unió érdekében közösen eljárva –, amelyek tagjai a CCNR-nek.
            
         
         
            3. cikk
            Az 1. cikkben meghatározott álláspontokat érintő kismértékű technikai változtatásokról a Tanács újabb határozata nélkül is meg lehet állapodni.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. október 12-én.
            
               
                  a Tanács részéről
               
               
                  az elnök
               
               M. ROTH
            
         
         
            (1)  Az Európai Parlament és a Tanács (EU) 2016/1629 irányelve (2016. szeptember 14.) a belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről (HL L 252., 2016.9.16., 118. o.).